b'\n_START_ARTICLE_\nBig\n_START_SECTION_\nHandling\n_START_PARAGRAPH_\nFilmen handler om 12 \xc3\xa5r gamle Josh, som er en litt puslete gutt i New Jersey som misslykkes i \xc3\xa5 imponere en eldre jente han er interessert i. Han f\xc3\xb8ler seg ydmyket og \xc3\xb8nsker at han var voksen. Senere p\xc3\xa5 kvelden bes\xc3\xb8ker han et omstreifende tivoli. Her kommer han over en mystisk sp\xc3\xa5maskin. Han putter p\xc3\xa5 penger og ytrer sitt store \xc3\xb8nske om \xc3\xa5 bli voksen, hvorp\xc3\xa5 maskinen spytter ut sitt sedvanlig kort med \xc2\xabditt \xc3\xb8nske er innvilget\xc2\xbb. Dagen etter v\xc3\xa5kner han til sin forskrekkelse opp i en 30-\xc3\xa5rings skikkelse. Dermed kan han ikke g\xc3\xa5 p\xc3\xa5 skolen. Hjemme blir han jaget av sin hysteriske mor som tror han er en innbruddstyv. Han innser at han m\xc3\xa5 gj\xc3\xb8re som andre voksne og drar derfor til New York hvor han f\xc3\xa5r seg jobb p\xc3\xa5 en leket\xc3\xb8ysfabrikk. Med sine naturlige evner til \xc3\xa5 vite hva en guttunge \xc3\xb8nsker seg av leket\xc3\xb8y gj\xc3\xb8r han lynkarriere og f\xc3\xa5r i tillegg napp hos dr\xc3\xb8mmedama ved firmaet. Men livet er ikke bare lett for en 12-\xc3\xa5ring i voksen skikkelse og etterhvert som ting t\xc3\xa5rner seg opp begynner han lengte tilbake til sin tapte barndom. Sammen med sin barndomsvenn starter han jakten etter det omstreifende tivoliet og den mystiske sp\xc3\xa5maskinen slik at den kan gj\xc3\xb8re ham til barn igjen.\n_START_SECTION_\n\xc3\x98konomi\n_START_PARAGRAPH_\nFilmen ble en stor suksess p\xc3\xa5 amerikanske kinoer, hvor den innbrakte over 115 millioner dollar. Den endte dermed opp som den fjerde mest innbringende filmen i USA i 1988. Den innbrakte 152 millioner dollar p\xc3\xa5 verdensbasis._NEWLINE_Produksjonskostnadene var p\xc3\xa5 ca 18 millioner dollar.\n_START_SECTION_\nAnmelderne\n_START_PARAGRAPH_\nBig ble meget godt mottatt av filmanmelderne og har oppn\xc3\xa5dd s\xc3\xa5 mye som 97\xc2\xa0% p\xc3\xa5 Rotten Tomatoes og 73\xc2\xa0% p\xc3\xa5 Metacritic._NEWLINE_Den fikk terningkast fem av VG, mens Dagbladet og Aftenposten gav den fire. Nettsiden CINERAMA gav DVD-utgivelsen terningkast fire i 2001. Nettsidens anmelder skrev blant annet at: \xc2\xabBig er helt klart rettet mot et forholdsvis ungt publikum, og da blir kritikken av karakterdybde muligens noe feil. Vi husker filmen som ganske festlig fra kinodagene, men etter flere gjensyn (og en del \xc3\xa5r - vi har vel blitt for voksne?) er det ikke fullt s\xc3\xa5 stas. Filmen er veldig sjarmerende, men ikke s\xc3\xa5 morsom som vi husket, og vi lander derfor et eller annet sted mellom fire og fem\xc2\xbb.\n_START_SECTION_\nMusikal\n_START_PARAGRAPH_\nI 1996 ble filmen overf\xc3\xb8rt til scenen som musikal. Stykket hadde premiere i Detroit i januar 1996 og i juni ble stykket satt opp p\xc3\xa5 Broadway.'